MIŠLJENJE 7. Sud je obavio reviziju: (a) računovodstvene dokumentacije Zajedničkog poduzeća, koja se sastoji od financijskih izvještaja (5) i izvješća o izvršenju proračuna (6) za financijsku godinu koja je završila 31. prosinca 2016., te (b) zakonitosti i pravilnosti transakcija povezanih s tom računovodstvenom dokumentacijom, u skladu s člankom 287. Ugovora o funkcioniranju Europske unije (UFEU). Mišljenje o pouzdanosti računovodstvene dokumentacije 8. Prema mišljenju Suda računovodstvena dokumentacija Zajedničkog poduzeća za godinu koja je završila 31. prosinca 2016. u svim značajnim aspektima vjerno prikazuje financijsko stanje Zajedničkog poduzeća na dan 31. prosinca 2016. te rezultate poslovanja, novčane tokove i promjene u neto imovini za godinu završenu tim danom, u skladu s Financijskom uredbom Zajedničkog poduzeća i računovodstvenim pravilima koja je usvojio računovodstveni službenik Komisije. Ta se pravila temelje na međunarodno prihvaćenim računovodstvenim standardima za javni sektor. Mišljenje o zakonitosti i pravilnosti prihoda povezanih s računovodstvenom dokumentacijom 9. Prema mišljenju Suda prihodi povezani s računovodstvenom dokumentacijom za godinu koja je završila 31. prosinca 2016. u svim su značajnim aspektima zakoniti i pravilni. Mišljenje o zakonitosti i pravilnosti plaćanja povezanih s računovodstvenom dokumentacijom 10. Prema mišljenju Suda plaćanja povezana s računovodstvenom dokumentacijom za godinu koja je završila 31. prosinca 2016. u svim su značajnim aspektima zakonita i pravilna. Posebna napomena 11. Ne dovodeći u pitanje mišljenja izražena u prethodnom dijelu teksta, Sud želi skrenuti pozornost na sljedeće pitanje. U zaključcima Vijeća usvojenim 7. srpnja 2010. (7) odobreno je 6,6 milijardi eura (u vrijednostima iz 2008. godine) za doprinos Zajedničkog poduzeća fazi izgradnje projekta ITER, pri čemu je dovršetak izgradnje izvorno planiran za 2020. U tu brojku nije uključeno 663 milijuna eura koje je Europska komisija predložila 2010. godine za pokrivanje mogućih nepredviđenih izdataka (8). 12. U studenome 2016. Vijeće ITER-a (9) odobrilo je novi temeljni plan provedbe projekta ITER (opseg, raspored i troškove). Opći raspored projekta (10) odobrili su svi članovi ITER-a (11), dok je ukupni trošak projekta odobren ad referendum, što znači da je svaki član trebao zatražiti odobrenje projektnih troškova u obliku proračunskog postupka na razini matične vlade. 13. Novim rasporedom koji je podržalo Vijeće ITER-a projekt je podijeljen u četiri faze, pri čemu je prosinac 2025. određen kao rok za postizanje prve strateške ključne etape u fazi izgradnje projekta (tzv.„Prva plazma”), a prosinac 2035. kao procijenjeni rok dovršetka cjelokupne faze izgradnje, čime je izvorni rok odgođen za 15 godina. Cilj je novog pristupa podjele projekta u faze bolje uskladiti provedbu projekta s prioritetima i ograničenjima svih članova Međunarodne organizacije za ITER. 14. Nakon odobrenja novog temeljnog plana projekta ITER, Zajedničko poduzeće F4E sastavilo je novi raspored i ponovno izračunalo povezane procijenjene troškove na završetku projekta (engl. estimate at completion, EAC) doprinosa Zajedničkog poduzeća fazi izgradnje projekta. 15. Rezultati, koji su predstavljeni upravnom odboru Zajedničkog poduzeća u prosincu 2016., pokazali su da se očekuje da će za fazu izgradnje nakon 2020. biti potrebne dodatne 5,4 milijarde eura (što je povećanje od 82 % u odnosu na odobreni proračun od 6,6 milijardi eura). Iznos od 6,6 milijardi eura Vijeće EU-a usvojilo je 2010. godine te se on sada smatra gornjom granicom za rashode Zajedničkog poduzeća do 2020. 16. Potrebno je istaknuti da će Zajedničko poduzeće, osim fazi izgradnje, doprinos morati davati i operativnoj fazi projekta nakon 2035. (12) te naknadnim fazama deaktivacije i stavljanja ITER-a izvan pogona. Još ne postoje procjene tih doprinosa. 17. Iako je prognoza Zajedničkog poduzeća F4E za „Prvu plazmu” u skladu s rasporedom koji je za projekt odredila Međunarodna organizacije za ITER, utvrđeni rok smatra se najranijim tehnički izvediv im datum (13). 18. U lipnju 2017. Komisija je objavila komunikaciju o doprinosu EU-a izmijenjenom projektu ITER (14), tražeći da je Europski parlament podrži i da je Vijeće EU-a ovlasti za odobrenje novog temeljnog plana (15) u ime Euratoma. 19. Iako novi temeljni plan ne uključuje nepredviđene situacije, Komisija je u svojoj komunikaciji predložila da bi za nepredviđene situacije bilo primjereno predvidjeti razdoblje od 24 mjeseca u pogledu odstupanja od vremenskog rasporeda te iznos od 10 – 20 % u pogledu odstupanja od proračuna (16). Nadalje, mjere poduzete kako bi se poštovala gornja proračunska granica od 6,6 milijardi eura uključivale su odgodu javne nabave i ugradnje svih komponentni koje nisu ključne za fazu „Prve plazme”. Unatoč tome što je napravljen pozitivni pomak prema poboljšanju upravljanja i kontrole u fazi izgradnje projekta ITER, i dalje postoji rizik od daljnjeg povećanja troškova i kašnjenja u provedbi projekta u odnosu na novi predloženi temeljni plan. 20. Ujedinjena Kraljevina 29. ožujka 2017. obavijestila je Europsko vijeće o svojoj odluci o povlačenju iz EU-a i Euratoma. Na temelju pregovora sklopit će se sporazum kojim se utvrđuju uvjeti njezina povlačenja. To može u velikoj mjeri utjecati na buduće aktivnosti Zajedničkog poduzeća F4E i projekta ITER. Odgovornosti uprave i osoba zaduženih za upravljanje 21. U skladu s člancima 310. – 325. UFEU-a i Financijskom uredbom Zajedničkog poduzeća uprava je odgovorna za pripremu i prikazivanje računovodstvene dokumentacije na temelju međunarodno prihvaćenih računovodstvenih standarda za javni sektor te za zakonitost i pravilnost povezanih transakcija. Ta odgovornost uključuje oblikovanje, uspostavu i provedbu unutarnje kontrole koja je važna za pripremu i prikazivanje financijskih izvještaja u kojima nema značajnog pogrešnog prikazivanja zbog prijevare ili pogreške. Odgovornost je uprave ujedno zajamčiti da su aktivnosti, financijske transakcije i informacije prikazane u financijskim izvještajima u skladu s propisima tijela koja njima upravljaju. Uprava Zajedničkog poduzeća snosi krajnju odgovornost za zakonitost i pravilnost transakcija povezanih s računovodstvenom dokumentacijom. 22. U pripremi računovodstvene dokumentacije odgovornost je uprave procijeniti mogućnost Zajedničkog poduzeća da nastavi s trajnim poslovanjem te po potrebi objavljivati informacije o pitanjima u vezi s trajnošću poslovanja i služiti se računovodstvenim načelom trajnosti poslovanja. 23. Osobe zadužene za upravljanje odgovorne su za nadgledanje procesa financijskog izvještavanja predmetnog subjekta. Odgovornosti revizora u pogledu revizije računovodstvene dokumentacije i povezanih transakcija 24. Ciljevi su Suda dobiti razumno jamstvo o tome ima li u računovodstvenoj dokumentaciji Zajedničkog poduzeća značajnog pogrešnog prikazivanja i jesu li povezane transakcije zakonite i pravilne te, na temelju provedene revizije, podnijeti Europskom parlamentu i Vijeću ili drugim odgovarajućim tijelima zaduženima za davanje razrješnice izjavu o jamstvu u pogledu pouzdanosti računovodstvene dokumentacije te zakonitosti i pravilnosti povezanih transakcija. Razumno jamstvo visoka je razina jamstva, ali nije garancija da će se revizijom otkriti značajno pogrešno prikazivanje ili neusklađenost u svim slučajevima u kojima oni postoje. Njihov uzrok mogu biti prijevara ili pogreška te se smatraju značajnima ako bi, pojedinačno ili skupno, bilo razumno očekivati da bi mogli utjecati na ekonomske odluke koje korisnici računovodstvene dokumentacije donose na temelju njezina sadržaja. 25. Revizija uključuje postupke kojima se prikupljaju revizijski dokazi o iznosima i objavljenim informacijama u računovodstvenoj dokumentaciji te zakonitosti i pravilnosti povezanih transakcija. Odabir postupaka ovisi o prosudbi revizora, uključujući procjenu rizika od značajnog pogrešnog prikazivanja u računovodstvenoj dokumentaciji i značajne neusklađenosti povezanih transakcija s uvjetima iz pravnog okvira Europske unije do kojih je došlo zbog prijevare ili pogreške. Pri procjeni tih rizika u obzir se uzima unutarnja kontrola koja je važna za pripremu i vjerno prikazivanje računovodstvene dokumentacije te zakonitost i pravilnost povezanih transakcija kako bi se pripremili primjereni revizijski postupci u danim okolnostima, ali ne u svrhu izražavanja mišljenja o djelotvornosti unutarnje kontrole. Revizija uključuje i evaluaciju primjerenosti primijenjenih računovodstvenih politika, razumnosti računovodstvenih procjena uprave te sveukupnog prikaza računovodstvene dokumentacije. 26. Kad je riječ o prihodima, Sud provjerava sredstva koja su Komisija i drugi dionici stavili Zajedničkom poduzeću na raspolaganje te procjenjuje postupke kojima se ono služi za ubiranje naknada i ostalih prihoda. 27. Kad je riječ o rashodima, Sud ispituje platne transakcije u trenutku nastanka, evidentiranja i prihvaćanja rashoda. Tim su ispitivanjem obuhvaćene sve kategorije plaćanja (uključujući plaćanja za kupnju imovine) u trenutku njihova izvršenja, osim predujmova. Isplate predujmova ispituju se u trenutku u kojem primatelj sredstava dostavi potvrdu o njihovoj pravilnoj uporabi te u kojem Zajedničko poduzeće prihvati tu potvrdu i obračuna predujam, iste godine ili kasnije. 28. U pripremi ovog izvješća i mišljenja Sud je uzeo u obzir reviziju koju je nad računovodstvenom dokumentacijom Zajedničkog poduzeća obavio neovisni vanjski revizor u skladu s člankom 208. stavkom 4. Financijske uredbe EU-a (17).